

Mediatiedote 13.2.2018


**Sademies ja Anna Karenina Tampereen Teatterin syksyssä**
**Tampereen Teatterissa nähdään syksyllä neljä ensi-iltaa. Päänäyttämöllä saa Suomen kantaesityksen Oscar-palkittuun elokuvaan pohjaava *Sademies* (Rain Man) sekä Leo Tolstoin intohimodraama *Anna Karenina*. Frenckell-näyttämöllä nähdään syksyllä kotimaista draamaa. Anna-Elina Lyytikäisen käsikirjoittama ja ohjaama *Sylityksin* pureutuu lapsettomuuden teemoihin. Miika Nousiaisen romaanista *Juurihoito* tehty uusi näytelmäsovitus vie kadonneen isän jäljille.**

**Sademies avaa päänäyttämön syyskauden**
Päänäyttämön syyskauden avaa **Dan Gordonin** käsikirjoittama *Sademies* (Rain Man), jonka Suomen kantaesitys on 7. syyskuuta. Oscar-palkittuun elokuvaan (v. 1988) pohjautuvan draamakomedian ohjaa **Georg Malvius**, jonka loistavista ohjauksista on saatu nauttia jo musikaaleissa *Cats, Sugar – Piukat paikat* ja *Les Misérables*.
 *Sademies* on kahden hyvin erilaisen veljeksen sydämellinen kasvutarina. Charlien elämä pyörii rahan, autojen ja menestyksen ympärillä. Isän kuoltua hän uskoo pääsevänsä miljoonaperintöön käsiksi. Yllätys on melkoinen, kun isä on testamentannut omaisuutensa Charlien autistiselle, laitoksessa asuvalle veljelle, jonka olemassaolosta hänellä ei ollut tietoakaan.

****Charlien roolissa nähdään **Lari Halme** ja hänen autistiveljeään Raymondia esittää **Risto Korhonen**. Muissa rooleissa ovat **Matti Hakulinen, Arttu Ratinen, Anna Ackerman** ja **Petra Heinänen**. Näytelmän suomennoksesta vastaa **Aino Piirola**, lavastus- ja pukusuunnittelusta **Mikko Saastamoinen**, valosuunnittelusta **Raimo Salmi** ja äänisuunnittelusta **Ivan Bavard**.

Tampereen Teatteri on mukana Suomen Kulttuurirahaston Taidetestaajat-suurhankkeessa. *Sademiestä* on tulossa katsomaan noin 2000 pirkanmaalaista kasiluokkalaista.

**Upea Anna Karenina nähdään nyt ensimmäistä kertaa Tampereen Teatterissa**

**Leo Tolstoin** intohimodraama *Anna Karenina* nähdään syksyllä ensi kertaa Tampereen Teatterissa. **Helen Edmundsonin** dramatisointiin pohjaava esitys saa ensi-iltansa 25. lokakuuta päänäyttämöllä.

Näytelmän ohjaa **Marika Vapaavuori** ja Anna Kareninan roolissa nähdään **Pia Piltz**. Hänen miestään Kareninia näyttelee **Turkka Mastomäki**, Annan rakastettua kreivi Vronskia **Marc Gassot** ja Levinin roolissa nähdään **Lari Halme**. Muissa rooleissa ovat **Pihla Pohjolainen, Eeva Hakulinen, Ville Majamaa, Risto Korhonen, Matti Hakulinen, Elina Rintala, Kirsimarja Järvinen, Elisa Piispanen, Martti Manninen, Miika Riekkinen** ja **Petra Porspakka**.

Anna on avioliitossa, joka muistuttaa hyvää kauppaa. Kaikki turva ja yltäkylläisyys näyttäytyy kuitenkin laimeana kompromissina, kun Anna yllättäen rakastuu. Huikea rakastuminen sulkee ulkopuolelle kaiken muun. Anna Karenina ei kerro kuitenkaan vain Annan tarinaa. Moni puntaroi velvollisuuksien ja sitoumusten suhdetta villiin heittäytymiseen, siitä kertoo näytelmässä Levinin rakkaustarina. Mustasukkaisuuden, perheen, lojaaliuden ja intohimon teemoista Tolstoi on luonut realistisia, ristiriitaisia ja kiehtovia ihmiskohtaloita, joiden arvoitus kiinnostaa aina uudelleen ja uudelleen.

Näytelmän suomennoksesta vastaa **Aino Piirola**, lavastussuunnittelusta **Marjatta Kuivasto**, pukusuunnittelusta **Leena Rintala**, koreografiasta **Miika Riekkinen**, valosuunnittelusta **Raimo Salmi** ja äänisuunnittelusta **Hannu Hauta-aho**.

**Sylityksin tuo lapsellisuuden ja lapsettomuuden teemat näyttämölle**

**Anna-Elina Lyytikäisen** käsikirjoittama *Sylityksin* avaa Frenckell-näyttämön syyskauden 30. elokuuta. Sylityksin on näytelmä lapsellisuudesta ja lapsettomuudesta. Martti ja Mirja haluavat lapsia, ehdottomasti ja vaikka väkisin. Teemu ja Kaisa taas haluavat elää villiä ja vapaata elämää. Näistä lähtökohdista sukeutuu hykerryttävän hauska ja riipaisevasti koskettava parisuhdekuvaus.

Rooleissa nähdään **Eeva Hakulinen, Martti Manninen, Pia Piltz, Ville Majamaa, Elisa Piispanen, Kirsimarja Järvinen** ja **Elina Rintala**. Anna-Elina Lyytikäinen vastaa myös ohjauksesta. Lavastussuunnittelusta vastaa **Marjatta Kuivasto**, pukusuunnittelusta **Mari Pajula**, valosuunnittelusta **Mika Hiltunen** ja äänisuunnittelusta **Jouni Koskinen**.

**Miika Nousiaisen Juurihoito vie kadonneen isän jäljille**

**Mikko Kanninen** sovittaa ja ohjaa **Miika Nousiaisen** *Juurihoito*-romaanista uuden, hyväntuulisen näytelmäsovituksen. Sen kantaesitys on 12. lokakuuta Frenckell-näyttämöllä.

Juurihoito kertoo Pekasta, jonka isä häipyi jo varhain hänen elämästään. Vuosikausia myöhemmin hammaslääkärin tuolissa istuessaan hänelle paljastuu, että hänellä on paitsi huono purukalusto myös saman isättömyyden kokenut hammaslääkäriveli Esko. Veljekset lähtevät yhdessä selvittämään isänsä kohtaloa, ja matka vie monen mutkan kautta maapallon toiselle laidalle.

Eskon roolissa nähdään **Esa Latva-Äijö** ja Pekan roolissa **Antti Tiensuu**. Muissa rooleissa ovat **Mari Turunen, Ritva Jalonen, Mari Posti** ja **Veera Tapanainen**. Näytelmän lavastussuunnittelusta vastaa **Mikko Saastamoinen**, pukusuunnittelusta **Mari Pajula**, valosuunnittelusta **Tuomas Vartola** ja äänisuunnittelusta **Jouni Koskinen**.

**Jatkavat näytelmät ja vierailut**

Teatterin omasta ohjelmistosta jatkavat komediahelmi *Ulkomaalainen*, **Olavi Virta** -lauluilta *Olavi Virta Electric Unplugged Valo Blues* sekä joulunäytelmä *Saiturin joulu*, joka valloittaa päänäyttämön jo seitsemättä joulua.
Syyskaudella teatterissa nähdään useita vierailuesityksiä. **Ismo Leikolan** ja **Kalle Pylvänäisen** kirjoittama ilottelu *Saikkua, kiitos* tuo **Mikko Kivisen, Ville Keskilän** ja **Kalle Pylvänäisen** loka-marras-joulukuussa Frenckell-näyttämölle. **Mikko Roihan** **Juhani Ahon** romaanista dramatisoima ja ohjaama *Juha* vierailee puolestaan joulukuussa Frenckellissä Teatteri Minimin esittämänä. Vanhoina tuttuina vierailuina jatkavat *Kiviä taskussa, Kaikki mieheni, Miehenkäyttöopas* ja *Siinä näkijä missä tekijä*.

Mediakuvat: <https://tampereenteatteri.kuvat.fi/kuvat/Esityskuvat/Ohjelmistossa/>

Lisätietoja:
teatterinjohtaja Reino Bragge, p. 040 552 7271, reino.bragge@tampereenteatteri.fi
myynti- ja markkinointipäällikkö Heikki Ihanamäki, p. 0440 151 590, heikki.ihanamaki@tampereenteatteri.fi
tiedottaja Sanna Huhtala, p. 040 532 8838, sanna.huhtala@tampereenteatteri.fi